Claus Hjort Frederiksen (V), 2008-01-25:
Efter det fremsatte forslag skal regeringen tage de nødvendige initiativer til at lovsikre mænds ret til 12 ugers barselorlov.
Jeg kan oplyse, at regeringen både har taget initiativ til og har gennemført, at mænd ikke alene har ret til 12 ugers barselorlov, men har ret til 34 ugers orlov i forbindelse med et barns fødsel.
Det gjorde vi med det lovforslag om fleksibel barselorlov, som vi fremsatte i 2001, som fik virkning fra 2002, og som blev vedtaget af Venstre, Det Konservative Folkeparti, Dansk Folkeparti og Kristendemokraterne; desværre stemte alle forslagsstillerne til det her forslag imod dengang.
Såvel faderen som moderen fik ved denne lejlighed hver en individuel ret til forældreorlov på 32 uger.
Denne individuelle fraværsret kan ikke videregives til den anden ægtefælle.
Forældrene har under udnyttelse af denne fraværsret tilsammen ret til dagpenge i 32 uger, som de kan fordele imellem sig.
Men forslagsstillerne har så en tilføjelse, der er det nye i forhold til gældende ret.
Jeg citerer: »Orloven skal indgå i den samlede barselperiode, og de 12 uger bortfalder, hvis ikke faderen tager dem.«
I bemærkningerne til beslutningsforslaget henviser forslagsstillerne til de samme undersøgelser, som der blev henvist til, da der i 2006 blev fremsat et tilsvarende beslutningsforslag om at begrænse moderens ret til barseldagpenge under forældreorlov.
I stedet vil jeg gøre forslagsstillerne opmærksom på to nye undersøgelser, der er kommet til siden 2006.
Den ene er den undersøgelse af den fleksible barselorlov, som Familiestyrelsen bestilte hos Socialforskningsinstituttet i 2007, og som blev offentliggjort lige før jul.
Den indeholder mange interessante oplysninger, og jeg vil her trække følgende frem: 26 pct. af fædrene tager del i de 32 ugers forældreorlov, og disse fædre tager i gennemsnit 8 ugers forældreorlov.
98 pct. af mændene og 99 pct. af kvinderne er tilfredse med den måde, de får fordelt orloven mellem sig på.
60 pct. af mændene og 72 pct. af kvinderne går ikke ind for en øremærkning af orlov til mænd.
Godt en fjerdedel af fædrene tager altså del i forældreorloven, og man kan så synes, at det er for lidt.
Det synes jeg, og jeg har da også opfordret fædrene til at gøre mere brug af deres ret til at tage forældreorlov.
Men jeg kan i lighed med flertallet af forældrene i undersøgelsen ikke tilslutte mig, at midlet til en forøgelse af fædres orlov skal være en trussel om at tage op til 10 ugers dagpengeret under forældreorlov fra moderen, hvis de ikke udnyttes af faderen.
Lad os mere konstruktivt se på, hvordan det kan være, at mænd ikke i større omfang tager forældreorlov.
Socialforskningsinstituttet vurderer i sin undersøgelse, at det skal ses i sammenhæng med familiens økonomiske situation, ikke mindst spørgsmålet om, hvorvidt faderen har en periode med ret til løn under orlov.
En yderligere belysning heraf finder vi i den anden undersøgelse, jeg vil anbefale forslagsstillerne at kigge nærmere på - den hedder »Mænd og Barsel« - som blev offentliggjort i efteråret 2007 af analyseinstituttet Gad's Research & Reflexions.
Der er tale om en kvalitativ undersøgelse, der har haft til formål at finde frem til baggrunden for, at mænd til stadighed tager en så lille del af barslen, trods de muligheder der ligger i den fleksible barselorlov.
Undersøgelsen bygger på omfattende workshopinterviews med forældre og giver et godt indblik i de barrierer, der skal overvindes for at få mænd til at tage mere barsel.
Undersøgelsen peger på, at de tre afgørende barrierer for det første er økonomi, for det andet socialt pres på arbejdspladsen og for det tredje kvinders ejerskab til barsel og børn.
Hvordan får man så skabt opbrud i de vante forestillinger?
Her peger deltagerne i interviewene på, at attraktive barselordninger for mænd med god økonomi spiller en helt central rolle.
Og så kommer det, jeg især synes at forslagsstillerne skal hæfte sig ved, og nu citerer jeg fra rapporten: Der er dog generelt enighed om, at der ikke skal være tvang og dermed heller ikke f.eks. øremærkning af barslen.
Dette er også arbejdsgiverne enige i og giver desuden som begrundelse, dels at lovgivning har det med at føre til øget bureaukrati, dels at tvang kan blokere for det kulturskift i virksomhederne, som er nødvendigt for, at der skabes en generel positiv stemning omkring og dermed opbakning til mænd, der tager barsel.
Citat slut.
Her og nu-løsningen er økonomisk, konkluderer rapporten, og det er jeg enig i.
Jeg vil derfor opfordre arbejdsmarkedets parter til at fortsætte den udvikling, de allerede er i gang med, nemlig gennem overenskomster at sikre mænd bedre økonomiske vilkår under barsel, så det bedst kan betale sig for familien, at far også holder barselorlov og mor går på arbejde.
Dette er vejen frem og ikke det her fremsatte forslag om øremærkning af barsel til mænd, som regeringen må afvise.
Der er derimod ikke nogen protokolpligt for forhandlinger mellem arbejdsgiveren og den enkelte funktionær.
Ophævelsen af protokolpligten er derfor ikke i sig selv en forringelse af funktionærens rettigheder.
Organisationerne har forpligtet sig til at varetage deres medlemmers interesser og kan derfor i samarbejde med arbejdsgiverne frit beslutte, hvordan man i fremtiden sikrer dokumentation af forhandlingerne.